《题画草》
明代·孙承恩

春风一披拂，万汇呈华滋。寸草萌枯荄，各复争芳菲。

大哉天地仁，发育无偏私。黄钟鼓橐籥，一元运其几。

谁与为此图，毫端吐春熙。高者摇华风，下者扬芳蕤。

么么彼何者，薨薨亦翾飞。分明太极意，未许夫人知。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。